Noordwes-boer vas ná meisie (11) gewond is in skietvoorvalFoto: Pexels ŉ 33-jarige boer van Swartruggens in Noordwes is Donderdag in hegtenis geneem nadat ŉ 11-jarige meisie gewond is toe hy skote afgevuur het op ŉ groep jong meisies wat glo sonder toestemming hout op sy plaas wou kry. Brig. Sabata Mokgwabone, woordvoerder van die polisie, sê die 11-jarige is glo in haar arm geskiet nadat die boer verskeie kere geskree het dat hulle die grond moet verlaat voordat hy losgebrand het. “Die meisies het volgens inligting in verskillende rigtings weggehardloop, waarna die boer gesien het dat een van die meisies beseer is. Sy het daarin geslaag om tuis te kom en haar ma van die voorval te vertel voordat sy na ŉ hospitaal gehaas is. Haar ouers het die polisie van die voorval in kennis gestel,” sê Mokgwabone. Die boer het homself Donderdag aan die polisie oorgegee. Dit is nie duidelik of die boer waarskuwingskote wou afvuur en per ongeluk die 11-jarige gewond het nie. Meer inligting is nie in dié stadium bekend nie. Mokgwabone sê die man verskyn binnekort in die Swartruggens-landroshof op aanklag van poging tot moord.